
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	11 septembrie 2014

	Nr.
	4c-7/200 


R A P O R T

asupra propunerii legislative privind instituirea unor măsuri de protectie şi susţinere a elevilor încadraţi în muncă pe perioada vacanţei de vară
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 215/2014 din 22 aprilie 2014, cu dezbaterea pe fond, în procedură obişnuită, a propunerii legislative privind instituirea unor măsuri de protectie şi susţinere a elevilor încadraţi în muncă pe perioada vacanţei de vară.
La întocmirea prezentului raport, Comisia a avut în vedere:

· avizul favorabil al Consiliului Legislativ (nr.1537/20.12.2013)
· avizul nefavorabil al Consiliului Economic şi Social (nr.3496/21.11.2013)
· avizul favorabil al Comisiei juridice, de disciplină şi imunităţi 
(nr.4c-11/488/27.05.2014)

· avizul negativ al Comisiei pentru administraţie publică şi amenajarea teritoriului (nr.4c-6/155/03.09.2014)

· punctul de vedere, negativ, al Guvernului (nr.684/16.04.2014).

Propunerea legislativă are ca obiect de reglementare instituirea unor măsuri de protecţie şi susţinere a elevilor cu vârste între 15 şi 18 ani încadraţi în muncă pe perioada vacanţei de vară. Astfel, se propune ca fiecare elev încadrat în muncă să fie asistat de un îndrumător, respectiv persoană desemnată de conducătorul instituţiei gazdă, care va asigura respectarea condiţiilor prevăzute în contract şi care va oferi sprijin în exercitarea sarcinilor ce trebuie îndeplinite. De asemenea, iniţiativa legislativă prevede scutirea de la plata contribuţiilor sociale pentru fiecare elev angajat, precum şi pentru angajatorii care încadrează în muncă tineri cu vârste cuprinse între 15 şi 18 ani.
Propunerea legislativă face parte din categoria legilor ordinare, conform prevederilor art.73 alin.(1) din Constituţia României, republicată.

La lucrările comisiei care au avut loc în data de 27 august 2014 şi-au înregistrat prezenţa 20 deputaţi, din totalul de 23 membri ai comisiei.

Raportul comisiei a fost adoptat cu unanimitate de voturi.
Propunerea legislativă a fost respinsă de Senat în şedinţa din 15 aprilie 2014.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

În urma finalizării dezbaterilor, Comisia propune Plenului Camerei Deputaţilor respingerea iniţiativei legislative din următoarele considerente:

· protecţia tinerilor la locul de muncă este reglementată prin Legea nr.53/2003- Codul muncii, republicată, cu modificările şi completările ulterioare, potrivit căreia persoana fizică dobândeşte capacitate de muncă la împlinirea vârstei de 16 ani, iar încheierea unui contract de muncă în calitate de salariat de către o persoană în vârstă de 15 ani este posibilă numai cu acordul părinţilor sau a reprezentanţilor legali.
· Legea securităţii şi sănătăţii în muncă nr.319/2006, cu modificările şi completările ulterioare, transpune Directiva Consiliului 89/391/CEE privind punerea în aplicare de măsuri pentru promovarea îmbunătăţirii securităţii şi sănătăţii lucrătorilor la locul de muncă.
· Legea nr.72/2007 privind stimularea încadrării în muncă a elevilor şi studenţilor reglementează o serie de măsuri care vin în sprijinul elevilor ce doresc să se încadreze în muncă pe perioada vacanţelor, precum şi măsuri de stimulare a angajatorilor de a încadra în muncă elevi şi studenţi.
· condiţiile în care se acordă facilităţile prevăzute la art.11 alin. (1) din propunerea legislativă, respectiv scutirea de la plata contribuţiilor sociale pe perioada de 30 de zile, ar fi trebuit condiţionată de menţinerea raporturilor de muncă pe toată perioada determinată prevăzută în contractul individual de muncă, pentru a elimina riscul concedierii elevilor înainte de expirarea perioadei prevăzute în contractul individual de muncă, care poate fi mai mare de 30 de zile.

PREŞEDINTE,



SECRETAR,

Florin Iordache



Mihăiţă Găină
Întocmit,

Consilier parlamentar Sorina Szabo

